**Echilibristică pe sfoara vremii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De prea mult timp întoarcerile-acasă

Îmi par mai lungi și-atât îmi e de dor

Să stăm pierduți sub cetina rămasă

Pe neaua neatinsă... Să-ți strecor

Prin genele închise visul iernii

Ce ne-a unit odată, când pe zări

Călătoreau luceferii, eternii

Îndrăgostiți de alte depărtări.

Mă mint meschin că nu contează anii,

Aliniez secunde ce se duc

Către apus... Nocturne spovedanii

Se-aud în cer și ele mă seduc.

- M-aș îmbrăca în straie de-altădată,

La sanie aș înhăma doi murgi

Să spargă sub copite gheața mată

Și timpul să-l disece... Doi chirurgi

Ar fi suficienţi ca să găsească

Un leac pentru secunda care-a fost

Plină de noi, era așa firească,

Și ne știau povestea pe de rost

Chiar îngerii cu-aripa-nfășurată

Pe fusul vieții, atingeam din zbor

O sfoar-a vremii, 'ncet ca pe-o erată,

Și-o corectam cu inima ușor.

Liliana Trif Ioan Grigoraș